POVJERENSTVO ZA OSIGURAVANJE I UNAPREĐIVANJE KVALITETE

KLASA:

URBROJ:

Osijek, 23. veljače 2022. godine

**ZAPISNIK**

s 3. sjednice Povjerenstva za osiguravanje i unapređivanje kvalitete u akademskoj godini 2021./2022. održane 23. veljače 2022. godine u učionici 56 s početkom u 12.15 h.

Sjednici su se odazvali: izv. prof. dr. sc. Ivana Jozić, predsjednica Povjerenstva, predstavnica nastavnika, doc. dr. sc. Ana Babić Čikeš, predstavnica nastavnika, doc. dr. sc. Ana Mikić Čolić, predstavnica nastavnika, Ljiljana Pintarić, asistentica, predstavnica asistenata, , Damir Sekulić, asistent, predstavnik asistenata, Marijana Mlinarević, predstavnica administrativnog osoblja, Denis Konjarević, predstavnik studenata, Anđela Blažević, predstavnica studenata, Antonio Stuhli, predstavnik studenata, doc. dr. sc. Dragana Božić Lenard, Fakultet elektrotehnike, računarstva i informacijskih tehnologija Osijek, predstavnica vanjskih dionika i Marija Viljušić, prof., stalni sudski tumač za njemački i engleski jezik, predstavnica vanjskih dionika.

Sjednici se nisu odazvali: izv. prof. dr. sc. Anita Papić, predstavnica nastavnika (ispričala se), Mia Filipov, predstavnica asistenata (ispričala se)

Na sjednici je bila i Kristina Jurić iz Ureda za kvalitetu.

Za sjednicu je predložen sljedeći dnevni red:

1. Usvajanje zapisnika s 2. sjednice POUK-a u akademskoj godini 2021./2022.
2. Rasprava o organizaciji ankete o zadovoljstvu studenata radom Ureda za studente i studije
3. Revizija Poslovnika o radu Povjerenstva za kvalitetu, Uputa mentorima i Preporuka o studentu-savjetniku
4. Razno

koji je jednoglasno usvojen.

**AD. 1.** Zapisnik s 2. sjednice POUK-a u akademskoj godini 2021./2022. jednoglasno je usvojen.

**AD. 2.** Prije rasprave organizaciji ankete o zadovoljstvu studenata radom Ureda za studente i studije, predsjednica Povjerenstva za kvalitetu izvijestila je o dva sastanka koja je održala s predstavnicima Studentskoga zbora, a dijelom se odnose i na pripremu navedene ankete.

Sastanak s predstavnicima Studentskoga zbora 7. veljače 2022. godine

Nakon obraćanja Studentskome zboru da imenuju svoje predstavnike koji bi nam pomogli pri pripremanju ankete o zadovoljstvu studenata radom Ureda za studente i studije, javili su se s prijedlogom kandidata: Roman Šimunović, Anja Navratil i Martina Gelenčir. Nakon dogovora s predloženim studentima sastanak je organiziran 7. 2. 2022. godine u uredu 27. Nakon kratkog predstavljanja studenti su zamoljeni da iznesu svoje mišljenje o radu Ureda. Pohvalili su online-upise na studije, narudžbu potvrda preko studomata, njihovo brzo izdavanje i kutiju u kojoj se nalaze gotove potvrde, skeniranje i slanje traženih dokumenata mailom u brzom roku te općenito poboljšanje kvalitete usluga u odnosu na razdoblje prije epidemije, odnosno "uživo". Kao nedostatak, no više kao prijedlog, spomenuli su prekratko radno vrijeme te podijeljenost osoblja Ureda po sektorima, tako da ako osoba zadužena za neki sektor nije u uredu, ne može se dobiti informacija na licu mjesta. Opća napomena je da u pravilu dvopredmetni studenti više komuniciraju s referadom, ali i da je sveučilišna anketa studentima naporna, da povratna informacija ne postoji te da se ocjenjuju nositelji kolegija.

Studenti predstavnici su zamoljeni da organiziraju prikupljanje mišljenja svojih kolega preko fokus grupa, na što su pristali.

Osim ovoga pitanja, otvorilo se i pitanje rada i aktivnosti Studentskoga zbora, o čemu su studenti rekli sljedeće:

* SZ bi trebao na društvenim mrežama objaviti zapisnike sa svojih sjednica,
* studente 1. godine preddiplomskih studija trebalo bi temeljito upoznati s ulogom Zbora,
* napraviti "Vodič za brucoše" u kojemu bi se budući studenti upoznali ne samo sa studijima nego i s prvim koracima nakon stizanja u Osijek (pr. plan grada, kako doći od kolodvora do Fakulteta, do Studentskog centra, raspored učionica i ostalih službi u zgradi Fakulteta),
* napraviti info-brošure za svaki odsjek (informacije o kolegijima i profesorima, adrese službene i alternativne e-pošte)
* pojačati ulogu studenta-predstavnika i studenta-savjetnika u informiranju studenata po godinama

Sastanak s Predsjedništvom Studentskoga zbora 23. veljače 2022. godine

Ana Pašalić (predsjednica SZ-a), Antonio Marić (zamjenik predsjednice), Monika Cvitković (tajnica SZ-a) i Lovro Borić (predstavnik Studentskog zbora Filozofskog fakulteta u Osijeku u Studentskome zboru Sveučilišta Josipa Jurja Strossmayera u Osijeku i predstavnik studenata za člana Stegovnog suda za studente Filozofskog fakulteta u Osijeku) odazvali su se sastanku, a na sastanak je pozvana i prodekanica za nastavu i studente, izv. prof. dr. sc. Sanja Jukić, koja se također odazvala.

Na pitanje o sugestijama za rad Ureda za studente i studije predstavnici SZ-a su jedino predložili da se ponudi jedan poslijepodnevni termin za rad sa studentima.

Predstavnici SZ-a izvijestili su o svom prijedlogu da Fakultet ponudi niz poticaja za studente-roditelje (hibridni oblik nastave, dodatni ispitni rok u slučaju da su spriječeni doći iz opravdanih razloga, psihološka savjetovanja). Budući da studenti-roditelji spadaju u podzastupljene skupine, teško je doći do podataka o njima, pa je predloženo da se preko mentorskoga sustava pokuša doći do njih te da se svakako imenuje nastavnik-koordinator.

Spomenuta je i uloga studenta-savjetnika. Trenutno je njihovo područje djelovanja ograničeno, pa se predlaže širenje njihovih aktivnosti te veća angažiranost. Pri tome bi im trebala pomoći mala edukacija u organizaciji studenata psihologije.

O problemu sveučilišnog psihološkog savjetovališta već se razgovaralo s Upravom Fakulteta pa će pokušati naći rješenje za duge liste čekanja: Rektoratu će se predložiti vraćanje savjetovališta na Filozofski fakultet ili proširenje suradnje na druge psihologe.

Kolega Borić izvijestio je o hvalevrijednom prijedlogu da higijenske potrepštine studentica financiraju iz proračuna SZ-a. Distribucija proizvoda očekuje se uskoro, a koncept potječe iz Nacionalnog projekta osiguravanja higijenskih potrepština studentima u Republici Hrvatskoj. U projekt je uključeno i Sveučilište iz Rijeke.

Na pitanje o zastupljenosti studenata po studijskih grupama u sazivu SZ-a, odgovoreno je da uvođenje kvota nažalost jednostavno nije moguće zbog inače slabog odaziva studenata na izbore. Predloženo je da SZ aktivira svoje promidžbene aktivnosti upoznavanja brucoša sa svojim radom te poveća svoju vidljivost na službenoj mreži FFOS-a i svojim društvenim mrežama.

U vezi s pitanjem o sustavu ECTS-bodova i ECTS-koordinatorima, predstavnici SZ-a su izjavili da studenti općenito nisu upoznati s ECTS-koordinatorom te da se u vezi s ECTS-bodova najčešće javljaju svojim kolegama u SZ. Iz Uprave Fakulteta uslijedit će prijedloga da se vremenski usklade mandati svih koordinatora s mandatima voditelja. Također će se revidirati pravilnik koji se odnosi na pohvale i nagrade.

Na kraju sastanka razgovaralo se i o akademskom oslovljavanju. Sastanak su sve strane ocijenile kao vrlo konstruktivan i koristan te predložile nastavak ovakvog vida suradnje i razmjene mišljenja.

Što se tiče same pripreme ankete, potvrđen je prijedlog da se ona provede u online-obliku početkom ljetnoga semestra, odnosno u ožujku, te da će prva primjena biti tzv. pilot-primjena. Pitanja bi trebalo oblikovati na temelju utvrđenih ključnih tema, odnosno onoga što korisnici vide kao važno, poput radnoga vremena ili korisničkih potreba.

Pod ovom točkom govorilo se i o već spomenutom problemu ECTS-bodova i ECTS-koordinatora. Ured za studente i studije vrlo često dobiva upite o ovome, a sve bi se moglo vrlo jednostavno riješiti dokumentom u kojem je objašnjen cijeli ECTS-sustav i koji bi bio objavljen na odsječnim mrežnim stranicama. Predloženo je da se na mrežne stranice postave i video-klipovi kao vodič za brucoše.

Nadalje, rečeno je da Ured za studente i studije još uvijek radi s manjkom osoblja i čeka novog djelatnika. U vezi s prijedlogom da se uvede radno vrijeme poslijepodne, naglašeno je da je Ured jedno vrijeme i radio tako, no da odaziv studenata nije bio velik te da se nije pokazalo kao vrlo isplativo.

**AD. 3.** Pod točkom 3. raspravljalo se o reviziji Poslovnika o radu Povjerenstva za kvalitetu, Uputa mentorima i Preporuka o studentu-savjetniku. Navedeni će dokumenti s komentarima i prijedlozima biti poslani pravnoj službi Fakulteta, a o njihovom će odgovoru članovi POUK-a biti izviješteni.

Načelno je predloženo da nastavnike-mentore voditelji ustrojbenih jedinica javljaju Uredu za kvalitetu, a za izbor studentata-savjetnika treba pojednostaviti proceduru izbora te inzistirati kod svih odsjeka na poštivanju ove studentske institucije. Općenita je preporuka da mentorski sustav treba osvježavati preko radionica ili video-predavanja. Treba uvesti i e-evidenciju o mentorskim sastancima, u koju bi mentori unosili potrebne podatke te na kraju semestra zaključavali izvješće, što bi uvelike olakšalo obradu podataka. Svakako bi trebalo jasnije definirati ulogu mentora, njegove obveze i odgovornosti.

**AD. 4.** Pod točkom Razno predloženo je izdavanje knjižice o akademskom oslovljavanju s ciljem olakšavanja pisane komunikacije između studenata, nastavnika i administrativnog osoblja, ali i ostalih partnera u akademskoj korespondenciji. Knjižicu bi izradili nastavnici koji se ovom temom bave u sklopu svojih nastavnih i istraživačkih interesa. Članovi POUK-a poduprli su ovaj prijedlog.

Sjednica je završila u 13.55 h.

Zapisnik sastavila:

izv. prof. dr. sc. Ivana Jozić, predsjednica POUK-a